CELEX: 62022CN0011
Language: fi
Date: 2022-01-05 00:00:00
Title: Asia C-11/22: Ennakkoratkaisupyyntö, jonka Tallinna Halduskohus (Viro) on esittänyt 5.1.2022 – Est Wind Power OÜ v. AS Elering

14.3.2022   
            
            
               FI
            
            
               Euroopan unionin virallinen lehti
            
            
               C 119/28
            
         
      Ennakkoratkaisupyyntö, jonka Tallinna Halduskohus (Viro) on esittänyt 5.1.2022 – Est Wind Power OÜ v. AS Elering
      (Asia C-11/22)
      (2022/C 119/37)
      Oikeudenkäyntikieli: viro
      
         Ennakkoratkaisua pyytänyt tuomioistuin
      
      Tallinna Halduskohus
      
         Pääasian asianosaiset
      
      
         Valittaja: Est Wind Power OÜ
      
         Vastapuoli: AS Elering
      
         Ennakkoratkaisukysymykset
      
      
                  1)
               
               
                  Onko valtiontukia koskevia unionin sääntöjä, mukaan lukien erityisesti komission tiedonannon ”Suuntaviivat valtiontuesta ympäristönsuojelulle ja energia-alalle vuosina 2014–2020” (1) 19 kohdan 44 alakohdassa olevan ”töiden alkamisen” määritelmän ensimmäistä vaihtoehtoa ”investointiin liittyvien rakennustöiden alkaminen” tulkittava niin, että tällaista rakennustyötä on minkä tahansa investointihankkeeseen liittyvän rakennustyön aloittaminen, vai niin, että tällaista rakennustyötä ovat ainoastaan sellaiset rakennustyöt, jotka liittyvät investointihankkeeseen kuuluvaan laitokseen, jolla aletaan tuottaa uusiutuvaa energiaa?
               
            
                  2)
               
               
                  Onko valtiontukia koskevia unionin sääntöjä, mukaan lukien erityisesti komission tiedonannon ”Suuntaviivat valtiontuesta ympäristönsuojelulle ja energia-alalle vuosina 2014–2020” 19 kohdan 44 alakohdassa olevan ”töiden alkamisen” määritelmän ensimmäistä vaihtoehtoa ”investointiin liittyvien rakennustöiden alkaminen” tulkittava niin, että tilanteessa, jossa jäsenvaltion toimivaltainen viranomainen on todennut investointiin liittyvien rakennustöiden alkaneen, jäsenvaltion toimivaltaisen viranomaisen on luottamuksensuojan periaatteen mukaisesti lisäksi arvioitava sitä, mihin kehitysvaiheeseen investointihanke on edennyt ja kuinka suurella todennäköisyydellä investointihanke saatetaan valmiiksi?
               
            
                  3)
               
               
                  Mikäli edelliseen kysymykseen vastataan myöntävästi, voidaanko investointihankkeen kehitysvaihetta arvioitaessa ottaa huomioon myös muita objektiivisia seikkoja, kuten keskeneräiset oikeusriidat, jotka muodostavat esteen investointihankkeen jatkamiselle?
               
            
                  4)
               
               
                  Onko käsiteltävässä asiassa merkitystä unionin tuomioistuimen 5.3.2019 antaman tuomion Eesti Pagar (C-349/17) (2) 61 ja 68 kohdilla, joiden mukaan kannustavan vaikutuksen olemassaoloa tai sen puuttumista ei voida pitää selkeänä kriteerinä, jota kansallisten viranomaisten on yksinkertaista soveltaa, koska erityisesti vaikutuksen olemassaolon varmistaminen edellyttäisi tapauskohtaisia ja monimutkaisia taloudellisia arviointeja, minkä vuoksi tällainen kriteeri ei siis olisi sen vaatimuksen mukainen, että poikkeukseen sovellettavat kriteerit ovat selkeitä ja sellaisia, että kansallisten viranomaisten on yksinkertaista soveltaa niitä?
               
            
                  5)
               
               
                  Mikäli edelliseen kysymykseen vastataan myöntävästi, onko valtiontukea koskevia unionin sääntöjä, mukaan lukien erityisesti komission tiedonannon ”Suuntaviivat valtiontuesta ympäristönsuojelulle ja energia-alalle vuosina 2014–2020” 126 kohdan alaviitettä 66 luettuna yhdessä saman tiedonannon 19 kohdan 44 alakohdan kanssa tulkittava niin, että jäsenvaltion viranomaisen ei pidä töiden alkamisen kriteeriä tarkistaessaan esittää investointihankkeelle tapauskohtaista taloudellista arviointia?
               
            
                  6)
               
               
                  Mikäli edelliseen kysymykseen vastataan myöntävästi, onko valtiontukea koskevia unionin sääntöjä, mukaan lukien erityisesti komission tiedonannon ”Suuntaviivat valtiontuesta ympäristönsuojelulle ja energia-alalle vuosina 2014–2020” 19 kohdan 44 alakohdassa olevan ”töiden alkamisen” määritelmän viimeistä vaihtoehtoa ”muu sitoumus, joka tekee investoinnista peruuttamattoman”, tulkittava niin, että investoinnista tekee peruuttamattoman mikä tahansa muu sitoumus, maan ostoa ja valmistelutöitä lukuun ottamatta (ml. rakennusluvan hankinta), riippumatta kyseisen sitoumuksen kustannuksista?
               
            
                  7)
               
               
                  Onko valtiontukea koskevia unionin sääntöjä, mukaan lukien erityisesti komission tiedonannon ”Suuntaviivat valtiontuesta ympäristönsuojelulle ja energia-alalle vuosina 2014–2020” 19 kohdan 44 alakohdassa olevaa ”töiden alkamisen” määritelmää tulkittava niin, että sen ehdottomana edellytyksenä on, että tuottajalla on olemassa maankäyttöoikeus ja kansallinen lupa investointihankkeen rakentamiseen?
               
            
                  8)
               
               
                  Mikäli edelliseen kysymykseen vastataan myöntävästi, onko käsite ”kansallinen lupa investointihankkeen rakentamiseen” ymmärrettävä kansallisen lainsäädännön perusteella ja voidaanko sellaisena pitää vain lupaa, jonka perusteella suoritetaan investointihankkeeseen liittyviä rakennustöitä?
               
            
         (1)  EUVL 2014, C 200, s. 1.
      
         (2)  EU:C:2019:172.